b'\n_START_ARTICLE_\nKonged\xc3\xb8mmet Kusj\n_START_PARAGRAPH_\nKonged\xc3\xb8mmet Kusj (akkadisk Kusju, Kusu, egyptisk Kasj) var en afrikansk stat i oldtiden, sentralt beliggende ved sammenl\xc3\xb8pet til Den bl\xc3\xa5 Nil, Hvite Nil, og Atbaraelven i hva som i dag er republikken Sudan. Kusj var en av de tidligste sivilisasjonene som utviklet seg langs Nildalen. Kusj ble referert til som Nubia og som Etiopia i antikkens greske og gresk-romerske skrifter. Folket i Kusj etterlot sitt preg p\xc3\xa5 ulike aspekter av oldtidens verden, og deres arv er fortsatt merkbar i de ulike arkeologiske funnstedene spredt over dagens Sudan.\n_START_SECTION_\nOpprinnelse\n_START_PARAGRAPH_\nKonged\xc3\xb8mmet Kusj ble etablert ca. 1070 f.Kr. De f\xc3\xb8rste kulturer oppsto i Sudan f\xc3\xb8r Egypt ble forent. De tidligste tegn til en kontinuitet i utviklingen av Nilkulturene kommer fra Khartoum i neolittisk tid, hvor man observerer starten p\xc3\xa5 matproduksjon i regionen. _NEWLINE_Da disse sentrene utviklet seg, begynte lokale samfunn \xc3\xa5 sl\xc3\xa5 seg sammen i forbund, avhengig av forskjellige strategier som skilte seg fra tidlige semi-nomadiske livsstiler. En slik politikk som er kalt for \xc2\xabA-gruppen\xc2\xbb oppsto i nedre Sudan en gang rundt 3800 f.Kr., samtidig med det f\xc3\xb8rdynastiske Naqada-folket i \xc3\x98vre Egypt som delte en bortimot identisk kultur. Etter at A-gruppen forsvant, har arkeologiske funn bevitnet at fast bosetning var spredt og uvanlig. Den kulturen som kalles \xc2\xabC-gruppen\xc2\xbb, utgjorde konged\xc3\xb8mmet Kusj, og begynte \xc3\xa5 opptre jevnlig i egyptiske nedtegnelser og bevitnes av arkeologiske spor. Det er fra egyptiske, hebraiske og gresk-romerske nedtegnelser vi har det meste av v\xc3\xa5r kunnskap om Kusj._NEWLINE_Egypterne tok kontroll over Kusj en gang rundt 1520 f.Kr., men deres grep om omr\xc3\xa5det avtok i l\xc3\xb8pet av de neste 500 \xc3\xa5rene, inntil kusjitterne ble uavhengige. Kusjitterne begravde sine regenter sammen med deres hofftjenere i massegraver. Arkeologene kaller praksisen \xc2\xabPan-grav-kulturen\xc2\xbb. Innbyggerne i Kusj bygde ogs\xc3\xa5 gravhauger og pyramidelignende strukturer, og delte de samme guder som ble dyrket i Egypt, s\xc3\xa6rlig Ammon og Isis. I l\xc3\xb8pet av Egypts ekspansjon inn i Kusjs territorium i l\xc3\xb8pet av Det nye rike i Egypt, da Gebel Barkal ble oppdaget, mente egypterne at de uventet hadde funnet levningene av et eldre egyptisk konged\xc3\xb8mme, og dessuten opprinnelsen til Ammon og Hedjet, dvs. \xc2\xabden hvite krone\xc2\xbb, et eldgammelt egyptisk [symbol]].\n_START_SECTION_\nDet 25. egyptiske dynasti\n_START_PARAGRAPH_\nI oldtidens Egypt hadde libyske prinser tatt kontroll over deltaet under Sheshonk I i \xc3\xa5r 945 f.Kr. og grunnla det s\xc3\xa5kalte libyske eller bubastittiske dynasti som ville herske i rundt 200 \xc3\xa5r. Sheshonk fikk ogs\xc3\xa5 kontroll over s\xc3\xb8rlige Egypt ved \xc3\xa5 plassere familiemedlemmer i viktige religi\xc3\xb8se posisjoner. Imidlertid begynte libysk kontroll \xc3\xa5 erodere da et rivaliserende dynasti p\xc3\xa5 deltaet begynte \xc3\xa5 komme til makten i Leontopolis, og kusjitterne truet samtidig fra s\xc3\xb8r. En gang rundt 727 f.Kr. invaderte den kusjittiske kong Pije nordover, tok kontroll over Teben og til sist ogs\xc3\xa5 deltaet. Hans dynasti, det 25. egyptiske dynasti, fortsatte fram til 653 f.Kr. Dets base var i Napata i det som i dag er Sudan. Alara av Kusj er den som er anerkjent som grunnleggeren av det 25. egyptiske dynasti ved hans etterf\xc3\xb8lgere. Dette dynastiets makt n\xc3\xa5dde sitt h\xc3\xb8ydepunkt under faraoene Pije og Taharqa._NEWLINE_Farao Taharka tilbrakte halve tiden som hersker av Egypt ved \xc3\xa5 bygge opp igjen de tidligere kulturelle landevinninger mens han ogs\xc3\xa5 forsvarte seg mot Det nyassyriske riket i \xc3\xb8st. I 674 slo han tilbake han en invasjon av assyriske h\xc3\xa6rstyrker under lederskap av Asarhaddon. Tre \xc3\xa5r senere ble han selv beseiret i tre slag som ville tvinge Kusj ut av Egypt. _NEWLINE_Hvorfor kusjitterne valgte \xc3\xa5 g\xc3\xa5 inn i Egypt p\xc3\xa5 dette avgj\xc3\xb8rende tidspunktet av utenlandsk dominans er et emne som debatteres. Arkeolog Timothy Kendall har tilbudt sin egen hypotese som knytter det til et krav om legitimitet assosiert med Gebel Barkal. Kendall siterer stelen til farao Pije som hevder at \xc2\xabAmun av Napata skjenket meg \xc3\xa5 v\xc3\xa6re hersker over alle utenlandske land\xc2\xbb, og \xc2\xabAmun i Teben skjenket meg \xc3\xa5 v\xc3\xa6re hersker over Det sorte land (Kmt)\xc2\xbb. Bemerkelsesverdig i henhold til Kendall er at \xc2\xabutenlandsk land\xc2\xbb i denne mening synes \xc3\xa5 inkludere Nedre Egypt mens Kmt synes \xc3\xa5 referere til et forent \xc3\x98vre Egypt og Nubia.\n_START_SECTION_\nHovedstaden til Mero\xc3\xab\n_START_PARAGRAPH_\nEtterkommerne av kong Aspelta av Kusj flyttet hovedstaden fra Napata til Mero\xc3\xab som ligger i n\xc3\xa6rheten av dagens Khartoum. Det er vist i historiske nedtegnelser og grunnen er antagelig de assyriske invasjoner, men datoen for n\xc3\xa5r dette skjedde er noe uklar. En del historikere mener det er sannsynlig at det skjedde i l\xc3\xb8pet av Aspeltas regime, kanskje som svar p\xc3\xa5 en egyptisk invasjon av nedre Nubia. En annen grunn for flyttingen var at Napata var milit\xc3\xa6rt strategisk og manglet naturlige forsvarsverker. Napata var lokalisert p\xc3\xa5 det trangeste kryssingspunktet over Nilen. _NEWLINE_Ytterligere en grunn til flyttingen s\xc3\xb8rover var at tilgangen p\xc3\xa5 ressurser i Mero\xc3\xab var  bedre, s\xc3\xa6rlig jern og t\xc3\xb8mmer. Store skoger ga t\xc3\xb8mmer nok til \xc3\xa5 utvinne jern. B\xc3\xa5de handel og forbedret jordbruksproduksjon f\xc3\xb8rte til at overskuddet i samfunnet ble stort nok til det ble bygget store templer og l\xc3\xa6resteder. Tilkomsten av greske handelsmenn i regionen betydde at Kusj ikke lenger var avhengig av handelstransport langs Nilen, men isteden kunne frakte varene til R\xc3\xb8dehavet og til greske handelskolonier der. Kusjitterne benyttet seg av et vannhjul drevet av husdyr som \xc3\xb8kte produktiviteten og overskuddet. S\xc3\xa6rlig synes det som om Det napatan-meroitiske konged\xc3\xb8mmet var en blomstrende tid._NEWLINE_Ingen kongelige palasser er funnet nord for Mero\xc3\xab, og det er mulig at Napata alltid hadde v\xc3\xa6rt det religi\xc3\xb8se senteret i Kusjriket ettersom det aldri var befestet. Napata forble av stor betydning da konger i flere \xc3\xa5rhundrer ble gravlagt her. Rundt 300 f.Kr. begynte monarkene \xc3\xa5 bli gravlagt i Mero\xc3\xab framfor Napata. En teori er at dette representerte et brudd med prestemakten i Napata. Den greske historikeren Diodorus Siculus har fortalt en historie om en meroittisk hersker ved navn Ergamenes som ble beorderet av prestene om drepe seg selv, men han br\xc3\xb8t tradisjonen og fikk prestene henrettet. Ergamenes kan referere til Arrakkamani, den f\xc3\xb8rste hersker som ble gravlagt i Mero\xc3\xab, eller et tilsvarende navn som Arqamani, som hersket i mange \xc3\xa5r etter at den kongelige gravlunden ble grunnlagt i Mero\xc3\xab. En annen teori er at hovedstaden alltid hadde v\xc3\xa6rt basert i Mero\xc3\xab. I l\xc3\xb8pet av denne perioden kan Kusjs autoritet ha strukket seg rundt 1 500 km langs Nildalen fra grensen mot Egypt i nord og til omr\xc3\xa5der s\xc3\xa5 langt s\xc3\xb8r som moderne Khartoum og antagelig ogs\xc3\xa5 betydelige omr\xc3\xa5der i b\xc3\xa5de \xc3\xb8st og vest._NEWLINE_Sivilisasjonen i Kusj fortsatte i flere \xc3\xa5rhundrer. I den napatanske perioden ble egyptiske hieroglyfer benyttet, men p\xc3\xa5 denne tiden synes det som om skrivekunsten var begrenset til hoffet og templene. Fra 100-tallet f.Kr. var det utviklet et s\xc3\xa6rskilt skriftspr\xc3\xa5k som ble benyttet framfor egyptiske hieroglyfer, et meget avansert alfabet p\xc3\xa5 23 tegn eller bokstaver. Dette er bevitnet hovedsakelig p\xc3\xa5 monumentale kunstverker. Rundt 1278 tekster med denne versjonen er kjent. Skriftspr\xc3\xa5ket er dekodet av Griffith, men spr\xc3\xa5ket bak er fortsatt et problem, og kun noen f\xc3\xa5 ord er forst\xc3\xa5tt av moderne forskere. Det er fortsatt ikke mulig \xc3\xa5 knytte meroitisk spr\xc3\xa5k med noen andre kjente spr\xc3\xa5k._NEWLINE_Strabon beskriver en krig med romerne p\xc3\xa5 100-tallet f.Kr. Etter innledende seire ved kandake (dronningtittel i Kusj) Amanirenas mot romerske Egypt ble kusjitterne beseiret og Napata herjet. Kusjitterne greide dog \xc3\xa5 forhandle fram en fredsavtale med gunstige betingelser. I \xc3\xa5r 70 f.Kr. het herskeren av Kusjriket Amanikhatashan. Kusjittisk kavaleri st\xc3\xb8ttet romerne i \xc3\xa5 erobre Jerusalem i det store j\xc3\xb8diske oppr\xc3\xb8ret p\xc3\xa5 denne tiden._NEWLINE_Konged\xc3\xb8mmet Kusj begynte \xc3\xa5 miste makt i l\xc3\xb8pet av de f\xc3\xb8rste \xc3\xa5rhundrene e.Kr., svekket av krigene med den romerske provinsen i Egypt og nedgang i landets tradisjonelle industrier. Konkurransen fra nabolandet Aksum (Etiopia) og brudd p\xc3\xa5 handelsvegene til R\xc3\xb8dehavet synes \xc3\xa5 v\xc3\xa6re blant \xc3\xa5rsakene til nedgangen. En gang rundt 320 e.Kr. ble konged\xc3\xb8mmet Kusj knust av en invasjon fra s\xc3\xb8r, og etter at det hadde eksistert i rundt 1200 \xc3\xa5r gikk det inn i historiens t\xc3\xa5ke.\n_START_SECTION_\nKusj i Bibelen\n_START_PARAGRAPH_\nDet navnet som er gitt denne sivilisasjonen kommer fra Det gamle testamente hvor Kusj (hebraisk \xd7\x9b\xd7\x95\xd7\xa9) var en av s\xc3\xb8nnene til en av s\xc3\xb8nnene til Kam, s\xc3\xb8nn av Noah, og som etter sigende bosatte seg i det nord\xc3\xb8stlige Afrika. Den hebraiske Bibelen viser til Kusj ved flere anledninger, men europeiske oversettelser har vanligvis oversatt dette som Nubia, Sudan, Etiopia og lignende. Faktisk ble Moses\xe2\x80\x99 hustru beskrevet som kusjitt i Fjerde Mosebok, men den norske oversettelsen oppgir det som \xc2\xabnubier\xc2\xbb._NEWLINE_Det har ogs\xc3\xa5 v\xc3\xa6rt hevdet at bibelske Kusj egentlig l\xc3\xa5 i s\xc3\xb8rlige Arabia. Grunnen til dette er forvansket av det faktum at Septuaginta, den greske oversettelsen av Den hebraiske Bibelen, oversatte Kusj med \xc2\xabAethiopia\xc2\xbb (\xc2\xabEtiopia\xc2\xbb), noe som f\xc3\xb8rte til den villedende konklusjonen at \xc2\xabKusj\xc2\xbb burde v\xc3\xa6re likestilt med grensene til dagens \xc2\xabEtiopia\xc2\xbb.'